Dié vrou in bedrogsaak gesoekSantana Anne Schierholt. Foto: Verskaf deur SAPD Die polisie in die Wes-Kaap het die publiek se hulp versoek om ŉ vrou op te spoor wat van bedrog aangekla is en sedertdien spoorloos verdwyn het. Lt.kol. André Traut, woordvoerder van die polisie, het gesê Santana Anne Schierholt (27) is van bedrog aangekla nadat sy in Maart 2016 na bewering ŉ kroeg in Swellendam met vervalste dokumente gekoop het. ŉ Lasbrief vir haar inhegtenisneming is uitgereik, waarna Schierholt soos ŉ groot speld verdwyn het. Traut sê alle pogings om haar op te spoor was tot dusver onsuksesvol en daarom hoop die ondersoekspan dat die publiek met inligting na vore sal kom oor waar Schierholt haar bevind. Enigiemand met inligting oor Schierholt se doen en late word versoek om ao. Leonie Pothas by 082 778 7349 of konst. Jean Booisen by 073 660 7968 te skakel. Inligting kan ook by Stop Misdaad by 08600 10111 aangemeld word.